ועדת הפנים ואיכות הסביבה, כנסת 16, פרוטוקול מספר 398, 2005-03-02 09:30

גאלב מג'אדלה: בוקר טוב לכולם, אדוני מפקד תחנת עכו, בהתייעצות עם חברי הכנסת, אני רוצה לנעול את הישיבה אחרי שאודיע לאנשים.

גאלב מג'אדלה: לא אקיים פה דיון בלי מפקד המרחב.

גאלב מג'אדלה: קבעתי פגישה נוספת בגלל שני דברים: אחד, בטעות צד אחד לא הוזמן, זאת הייתה טעות טכנית שלנו.

גאלב מג'אדלה: הסיבה השנייה, שרמת מפקד מרחב או מפקד מחוז צריכה להיות כאן.

גאלב מג'אדלה: הנושא טעון השתתפות ומעורבות מפקד המרחב או מפקד המחוז.

גאלב מג'אדלה: התפשרנו על מפקד המרחב, תיאמנו אתו.

גאלב מג'אדלה: אני לא מקבל הודעה בבוקר שהוא לא יכול.

סנ"צ משה כהן: רק היום בבוקר קיבלתם את ההודעה?

גאלב מג'אדלה: רק מחמת כבוד האנשים האלה והנושא אני לא אומר דברים מעבר לזה.

מגלי והבה: הוא הסביר לאדוני היושב ראש למה הוא לא יכול להגיע?

גאלב מג'אדלה: הוא אפילו לא דיבר אתי, המזכירה שלו דיברה עם המזכירה.

גאלב מג'אדלה: אני לא רוצה להרחיב למה צריך את מפקד המרחב, אני לא רוצה לפגוע באנשים.

גאלב מג'אדלה: אבל היה ברור מעל לכל ספק בדיון הראשון שחייב להיות כאן מפקד המחוז או לפחות מפקד המרחב.

גאלב מג'אדלה: התפשרנו, ואמרנו מפקד המרחב.

גאלב מג'אדלה: הוא הודיע הבוקר שהוא לא יכול.

גאלב מג'אדלה: אנחנו לא מקבלים את ההודעה שלו, לא נקיים את הדיון היום.

גאלב מג'אדלה: אנחנו נבוא לאבו-סנאן, אבל הפעם אם המשטרה לא תמצא את הדרך להיות שותפה לנו באבו-סנאן, להתמודד עם הבעיה, נמצא את הדרך.

גאלב מג'אדלה: המשטרה צריכה לזכור שהוועדה הזאת לא רק טובה בשביל לטפל במצוקות של המשטרה ובצרות של המשטרה, אנחנו גם טובים לטפל בבעיות של האזרחים.

סנ"צ משה כהן: אעביר את המסר.

גאלב מג'אדלה: חבריי חברי הכנסת רוצים לומר משהו לעניין הביטול והדחייה, ובזה נודה לכם.

דובר: אולי רק תשמע את האנשים שכבר הגיעו.

מוחמד ברכה: לפני יומיים, ביום שני, הובאה בפני מליאת הכנסת הצעה שתסדיר את הופעת נציגי הרשויות השונות בפני ועדות הכנסת, כולל קביעת סנקציות כלפי אותם אנשים שלא ממלאים אחרי הוראות בית המחוקקים.

מוחמד ברכה: לכן אני שותף לדעת היושב ראש, אני רואה בחומרה רבה את העובדה שמפקד המרחב לא מצא לנכון להגיע, על אף שהפגישה נקבעה בתיאום אתו.

מוחמד ברכה: אני רוצה להגיד באופן כללי, שהדיון הזה שיזמתי הוא דיון שבא כדי לעשות שני דברים: לתרום ליחסים טובים בתוך אבו-סנאן, שכולה יקרה לנו, ואני מתכוון לכל מילה.

מוחמד ברכה: הדבר השני, שהחוק ייקח את מקומו נגד אותם אנשים פרטיים בודדים, שעושים מעשים לא ראויים, בניגוד לאינטרס של כלל התושבים באבו-סנאן.

מוחמד ברכה: לכן, אני רוצה לברך את כל הנוכחים, אני לא רואה כאן שני צדדים.

מוחמד ברכה: שני צדדים יכולים להתמודד בבחירות אחד מול השני, אבל בשבילנו זה אבו-סנאן כולה.

מוחמד ברכה: אני רוצה לברך את כולם, ואני שותף לדעתו של היושב ראש, מפאת כבודם של הנוכחים, שמייצגים את כל התושבים באבו-סנאן, אני חושב שראוי שהישיבה תהיה רצינית, שההשתתפות בה תהיה רצינית.

מוחמד ברכה: לכן, אני תומך במה שאמר היושב ראש בהתחלה בנוגע לכך שלא נקיים את הפגישה עד שיבוא או מפקד המחוז או לפחות מפקד המרחב.

מוחמד ברכה: תודה רבה אדוני.

איוב קרא: אדוני היושב ראש, אני מצטרף למחאות נגד מפקד המרחב.

איוב קרא: אני חושב שלא יאה לפקיד, ממונה, בתפקיד כל כך רגיש, בסוגיה כל כך רגישה, שלא יהיה נוכח בישיבה כזאת חשובה.

איוב קרא: אני מצר על זה שהוא לא נמצא פה, אבל אני גם מצטער לגבי כל האנשים שהגיעו לפה ממרחקים כדי להשתתף בישיבה, כדי להביא לפיוס ולאווירה טובה באבו-סנאן, והם צריכים לחזור כלעומת שבאו.

איוב קרא: לכן, הייתי רוצה ממך, אדוני היושב ראש, להבטיח קיום ישיבה באזור של אבו-סנאן או באבו-סנאן – אתה תחליט על המיקום – כדי שהם לא יצטרכו לחזור עוד פעם את כל המרחק הזה.

איוב קרא: כמו כן, ללבן את הסוגיה הזאת עם מפקד המחוז, להזמין את מפקד המחוז, לא את מפקד המרחב, כי אנחנו לא רוצים שיקרה מה שקרה במראר.

איוב קרא: אנחנו מעדיפים לתקוף את הבעיה לפני שיקרה חס וחלילה אסון ביישוב, כי כולם יקרים לנו, כל העדות וכל האנשים שם, וחשוב לנו לעשות את זה שעה אחת קודם.

מגלי והבה: למפקד המרחב יש מפקדים, השר לביטחון פנים וגם המפכ"ל.

מגלי והבה: בדרך כלל, כשמזמינים כל בעל דרגה, יש ליידע אותם, על מנת שלא יקרו תקלות כאלה.

מגלי והבה: שיהיה תיאום גם מול השר ומול המפכ"ל, שייתנו את ההנחיות.

מגלי והבה: לפעמים יש אילוצים - - -

יפה שפירא: זה נעשה.

גאלב מג'אדלה: הנוהל הוא לעבור דרך לשכת השר.

מגלי והבה: אני מצטער על עגמת הנפש.

מגלי והבה: כולנו פה צפוניים, ואני יודע מה זה לקום מוקדם ולנסוע את כל המרחק.

מגלי והבה: אני רואה את כל האנשים שטרחו והגיעו, ומקבל את הפתרון שלך, אדוני היושב ראש, שתעשה ישיבה שם באזור.

מגלי והבה: חשוב להגיד לאותם מוזמנים מה נושא הדיון בוועדה, כי חלק מהדברים לא ברורים מההזמנה, ומתחילים להתפתח מסביב לזה נושאים כאלה ואחרים.

מגלי והבה: אני רוצה להודות לכל אלה שהגיעו, ואם אפשר, אם הם כבר פה, שיערכו להם סיור בכנסת או לנצל את זה לדברים אחרים.

מגלי והבה: תודה.

טלב אלסאנע: אני חושב שאי אפשר רק בגלל שמפקד המחוז או מפקד המרחב לא הגיע לדחות את הישיבה.

טלב אלסאנע: לדעתי, בדחייה נותנים לא לאלה שהגיעו שיקבעו את סדר היום, אלא דווקא אלה שנעדרו יקבעו את סדר היום של הדיונים בוועדות.

טלב אלסאנע: זה תקדים רע מאוד.

טלב אלסאנע: לכן, אני חושב שהוועדה צריכה להוציא מכתב תלונה חריף על ההתנהגות הזאת, שהיא בגדר זלזול בוועדות הכנסת, הפרעה לוועדת הכנסת למלא את תפקידה, ומניעת קיום דיון ענייני.

טלב אלסאנע: כנראה שלמשטרה יש מה להסתיר, ולכן היא נעדרה מהדיון של היום.

טלב אלסאנע: אי אפשר לעבור על זה, לדעתי, בשתיקה.

טלב אלסאנע: הדבר השני, אנשים שהגיעו לכאן, הגיעו מתוך ציפייה.

טלב אלסאנע: לכל אחד יש את העיסוקים שלו, יש לו סדר יום שלו, הוא עזב את כל העיסוקים ובא כדי שיתקיים דיון.

טלב אלסאנע: אומרים להם: מפקד המרחב לא הגיע, אז תלכו הביתה.

טלב אלסאנע: לדעתי, יש איזשהו פגם בגישה הזאת.

טלב אלסאנע: אני חושב שצריך למצוא את האיזון, בכל זאת לתת לאנשים תחושה שהטרחה הזאת לא הייתה לחינם, לאפשר – אם תמצא לנכון, אני סומך על שיקול הדעת שלך – קיום הדיון.

טלב אלסאנע: לקיים דיון או ביקור אצלם לדעתי חשוב יותר מקודם.

אחמד טיבי: אני מקבל את העובדה שבשל העובדה שמפקד המרחב לא הגיע, ואנשים טרחו, אז את הישיבה אתה רוצה לקיים במקום אחר.

אחמד טיבי: אבל אני מקווה שזה לא יהיה תקדים.

אחמד טיבי: בכל פעם שאיזה שר, פקיד לא מגיע אז מעתיקים את הישיבה הבאה למקום מגוריו או קרוב למקום מגוריו - - -

גאלב מג'אדלה: לא בשבילו, בשביל התושבים שהגיעו לכאן.

אחמד טיבי: לא חשוב, התוצאה היא שבשל העובדה שהוא נעדר, מעתיקים את מקום הישיבה למקום קרוב, לא חשוב בשביל מי.

אחמד טיבי: זה נראה לי תקדים רע, ולכן צריך לאלץ את הפקידים.

אחמד טיבי: בשביל זה בוועדת הכנסת תיקנו תקנה חדשה בנושא הזה, שמאלץ אנשים כאלה, ומסדיר את הדרך שבה פקידי ממשלה בכירים, כולל קציני משטרה, להגיע לוועדות הכנסת.

אחמד טיבי: אני בהחלט מסכים עם העובדה שכדאי ליידע את יושב הכנסת, חבר הכנסת ריבלין, ולערב אותו בנושא.

אחמד טיבי: תודה רבה.

גאלב מג'אדלה: אני מודה לכם על שיקול הדעת האחיד והמשותף לכולנו, לגבי ההחלטה שלנו לפזר את הישיבה ולא לקיים את הדיון.

איוב קרא: אני רוצה לומר עוד דבר, אני מקבל מה שאמר חבר הכנסת טיבי, אם כבר אנחנו דוחים את הישיבה, אז שיהיה מפקד המחוז הפעם, לא מפקד המרחב.

איוב קרא: זה התנאי, שיהיה דרג יותר קובע.

אחמד טיבי: סוג של תיקון טעות.

גאלב מג'אדלה: אני אומר יותר מזה.

גאלב מג'אדלה: ועדת הפנים ואיכות הסביבה לא תדון בשום נושא שקשור למשטרה עד שהדיון יתקיים בהשתתפות מפקד המחוז.

גאלב מג'אדלה: חד-משמעית, לא יהיה שום דיון, שום חקיקה, שום נושא של המשטרה לא יעלה כאן לפני שיתקיים דיון בנושא אבו-סנאן בהשתתפות מפקד המחוז.

גאלב מג'אדלה: את זה נעביר היום לשר, כי קודם כל הנושא של אבו-סנאן חשוב לנו, וחשובים לנו התושבים, אבל גם חשוב לנו שהמשטרה תיראה ותתנהג כדוגמה אישית לאזרחים.

גאלב מג'אדלה: אם אזרח יכול לעזוב את עבודתו, ביתו ומשפחתו ולבוא לכאן מתוך זה שהעניין חשוב לו, גם מפקד המרחב יכול להתפנות, להופיע ולהתמודד עם הנושא - גם אם הוא קשה – יחד אתם.

גאלב מג'אדלה: תודה רבה, אני מודה לכולם.